ମା' ଦୁର୍ଗାଙ୍କ ମୂର୍ତ୍ତିର ଉଚ୍ଚତାକୁ ନେଇ ଗଢ଼ି ଉଠିଥିବା ବିବାଦ ସମ୍ବନ୍ଧୀୟ ଏକ ମାମଲାର ଶୁଣାଣି କରି ହାଇ କୋର୍ଟ ପୋଲିସ କମିଶନରଙ୍କ ଭୂମିକାକୁ ନେଇ ବିରକ୍ତି ପ୍ରକାଶ କରିଛନ୍ତି । ପୋଲିସ କମିଶନର ଲିଖିତ ଭାବେ ନିସର୍ତ୍ତ କ୍ଷମା ପ୍ରାର୍ଥନା କରିଛନ୍ତି ।
Share this:
କଟକଃ ଦଶହରାରେ କଟକ ସହରରେ ନିର୍ମାଣ ହେଉଥିବା ମା' ଦୁର୍ଗାଙ୍କ ମୃର୍ତ୍ତିର ଉଚ୍ଚତା ମାମଲାର ଶୁଣାଣି କରି ଏକ ଗୁରୁତ୍ବପୂର୍ଣ୍ଣ ନିର୍ଦ୍ଦେଶ ଦେଇଛନ୍ତି ହାଇ କୋର୍ଟ । ତିଆରି ହୋଇ ସାରିଥିବା ବଡ଼ ମୂର୍ତ୍ତିକୁ ଖଣ୍ଡିତ କରାଯାଇ ପାରିବ ନାହିଁ ବୋଲି କହିବା ସହିତ ଯେଉଁ ମଣ୍ଡପରେ ବଡ଼ ମୂର୍ତ୍ତି ତିଆରି ହୋଇସାରିଛି ସେଗୁଡ଼ିକୁ ସୁରକ୍ଷା ପ୍ରଦାନ କରିଛନ୍ତି କୋର୍ଟ ।
ଶୁଣାଣି ସମୟରେ ଏହି ପ୍ରସଙ୍ଗରେ ପୋଲିସ କମିଶନରଙ୍କ ଭୂମିକାକୁ ନେଇ ଭୟଙ୍କର ବିରକ୍ତି ପ୍ରକାଶ କରିଛନ୍ତି କୋର୍ଟ । "ଆମର ପୂର୍ବ ନିର୍ଦ୍ଦେଶରେ କେଉଁଠି ବି ମୂର୍ତ୍ତିକୁ ଖଣ୍ଡିତ କରାଯିବା ନେଇ କୁହାଯାଇ ନ ଥିଲା," କୋର୍ଟ କହିଛନ୍ତି । ତେବେ କେଉଁ ପରିସ୍ଥିତିରେ ପୋଲିସ କମିଶନର ଏ ଭଳି ଏକ ନିର୍ଦ୍ଦେଶନାମା ଜାରି କଲେ ତାକୁ ନେଇ କୋର୍ଟ ଆଶ୍ଚର୍ଯ୍ୟ ପ୍ରକାଶ କରିଛନ୍ତି । ଏହି ପ୍ରସଙ୍ଗରେ କୋର୍ଟ ଗତ ୨୮ ତାରିଖ ଦିନ ପୋଲିସ କମିଶନରଙ୍କୁ ଏକ ରିପୋର୍ଟ ଦାଖଲ କରିବାକୁ ଯେଉଁ ନିର୍ଦ୍ଦେଶ ଦେଇଥିଲେ, ତା'ର ଜବାବରେ ବୁଧବାର ଦିନ ପୋଲିସ କମିଶନର କୋର୍ଟଙ୍କ ଠାରୁ ଲିଖିତ ଭାବେ ନିସର୍ତ୍ତ କ୍ଷମା ପ୍ରାର୍ଥନା କରିଛନ୍ତି ।
ଏହି ମାମଲାରେ ଆବେଦନ କରିଥିବା ତିନିଟି ପୂଜା ମଣ୍ଡପ ପକ୍ଷରୁ କୋର୍ଟଙ୍କୁ କୁହାଯାଇଥିଲା ଯେ ସେମାନଙ୍କ ମଣ୍ଡପ ବଡ଼ ମୂର୍ତ୍ତି ତିଆରି କରି ସାରିଛନ୍ତି, ତେଣୁ ସେମାନଙ୍କୁ ସେହି ମୂର୍ତ୍ତି ପୂଜା କରିବା ପାଇଁ ଅନୂମତି ଦିଆଯାଉ । ଅପର ପକ୍ଷେ ରାଜ୍ୟ ସରକାରଙ୍କ ପକ୍ଷରୁ ମାମଲା ପରିଚାଳନା କରୁଥିବା ଆଡଭୋକେଟ୍ ଜେନେରାଲ ମଧ୍ୟ ନିଜ ଯୁକ୍ତି ଉପସ୍ଥାପିତ କରିଥିଲେ । ସେ ଗୋଟିଏ ସପ୍ତାହ ପରେ ଆଉ ଏକ କାଉଣ୍ଟର ଆଫିଡେଭିଟ୍ ଦାଖଲ କରିବା ପାଇଁ କୋର୍ଟଙ୍କୁ ମହଲତ ମାଗିଥିଲେ ।
ସମସ୍ତ ପକ୍ଷଙ୍କୁ ଶୁଣିବା ପରେ କୋର୍ଟ ପୋଲିସ କମିଶନରଙ୍କୁ ଆସନ୍ତା ୭ ତାରିଖ ସୁଦ୍ଧା ଆଉ ଏକ ସତପାଠ ଦାଖଲ କରିବା ପାଇଁ ନିର୍ଦ୍ଦେଶ ଦେଇଛନ୍ତି । ଏହା ସହ ଆଡଭୋକେଟ୍ ଜେନେରାଲଙ୍କୁ ମଧ୍ୟ ୭ ତାରିଖ ମଧ୍ୟରେ କାଉଣ୍ଟର ଆଫିଡେଭିଡ଼ ଦାଖଲ ପାଇଁ କହିଛନ୍ତି କୋର୍ଟ । ଏହି ମାମଲାର ପରବର୍ତ୍ତୀ ଶୁଣାଣିକୁ ଆସନ୍ତା ୯ ତାରିଖକୁ ଘୁଞ୍ଚାଇଛନ୍ତି କୋର୍ଟ।
ବଡ଼ ମୂର୍ତ୍ତିଗୁଡ଼ିକୁ କୋର୍ଟଙ୍କ ସୁରକ୍ଷା ମିଳିବା ପରେ ଖୁସି ପ୍ରକାଶ କରିଛନ୍ତି ମାମଲା ଦାୟର କରିଥିବା ପୂଜା କମିଟି କତ୍ତୃପକ୍ଷ । "ଆମେ ନ୍ୟାୟ ପାଇବା ଆଶାରେ ମାନ୍ୟବର ହାଇ କୋର୍ଟଙ୍କ ଦ୍ୱାରସ୍ଥ ହୋଇଥିଲୁ । ଆମର ବିଶ୍ବାସ ଥିଲା ଯେ କୋର୍ଟ ଆମକୁ ନ୍ୟାୟ ଦେବେ । ପୂର୍ବରୁ ପୋଲିସ କମିଶନରଙ୍କ ଅର୍ଡ଼ର ପରେ ଆମ ମଣ୍ଡପରେ ତିଆରି ହୋଇସାରିଥିବା ମା'ଙ୍କ ମୂର୍ତ୍ତିକୁ ଭଙ୍ଗାଯିବ ବୋଲି ଶୁଣି ମନ କଷ୍ଟ ହୋଇଥିଲା । ଏହି କଥା ଭାବି ଭାବି ଅନେକ ଥର ରାତିରେ ନିଦ ହେଉ ନ ଥିଲା । କିନ୍ତୁ ଆଜି କୋର୍ଟ ଆମ ମଣ୍ଡପର ମୂର୍ତ୍ତିକୁ ସୁରକ୍ଷା ପ୍ରଦାନ କରିଥିବା ଜାଣି ମୁଁ ଚିନ୍ତାମୁକ୍ତ ହୋଇଛି," କହିଛନ୍ତି ଫିରିଙ୍ଗ ବଜାର ପୂଜା ମଣ୍ଡପର ସମ୍ପାଦକ ନରେଶ ସାହୁ ।
କରୋନା ସ୍ଥିତିକୁ ଦୃଷ୍ଟିରେ ରଖି ରାଜ୍ୟ ସରକାର ଦୁର୍ଗାପୂଜା ଠାରୁ ଲକ୍ଷ୍ମୀପୂଜା ପର୍ଯ୍ୟନ୍ତ ହେବାକୁ ଥିବା ବିଭିନ୍ନ ସାର୍ବଜନୀନ ପୂଜାରେ ମା'ଙ୍କ ମୂର୍ତ୍ତିର ଉଚ୍ଚତାକୁ ୪ ଫୁଟ ମଧ୍ୟରେ ରଖିବା ପାଇଁ ଏକ ନିର୍ଦ୍ଦେଶନାମା ଜାରି କରିଥିଲେ । ଏହାର ପ୍ରତିବାଦରେ କଟକର ୨୫ଟି ପୂଜା କମିଟି କୋର୍ଟଙ୍କ ଦ୍ବାରସ୍ଥ ହେବା ପରେ ସେପଟେମ୍ବର ୧୬ ତାରିଖ ଦିନ ମାମଲାର ଶୁଣାଣି କରି କୋର୍ଟ ନିର୍ଦ୍ଦେଶ ଦେଇଥିଲେ ଯେ ସେହି ଦିନ ସନ୍ଧ୍ୟା ୭ଟା ସୁଦ୍ଧା ୪ ଫୁଟରୁ ଅଧିକ ଉଚ୍ଚ ମୂର୍ତ୍ତି ତିଆରି କରିଥିବା ମଣ୍ଡପର କର୍ମକର୍ତ୍ତାମାନେ କଟକ ଡିସିପିଙ୍କୁ ଲିଖିତ ଭାବେ ଜଣାବେ ଓ ପୋଲିସ ସେହି ମଣ୍ଡପଗୁଡ଼ିକୁ ଅନୁଧ୍ୟାନ କରି ସେମାନଙ୍କୁ ପୂଜା ପାଇଁ ଅନୁମତି ଦେବ ।
କୋର୍ଟଙ୍କ ସେହି ନିର୍ଦ୍ଦେଶ ପରେ ବି ମୂର୍ତ୍ତି ଉଚ୍ଚତାକୁ ନେଇ ଉଠିଥିବା ବିବାଦର ଅନ୍ତ ଘଟି ନ ଥିଲା । ଏହାର ଗୋଟିଏ ଦିନ ପରେ ପୋଲିସ କମିଶନର ଗୋଟିଏ ସାନି ନିର୍ଦ୍ଦେଶନାମା ଜାରି କରିଥିଲେ । ସେଥିରେ ସେ ୯ଟି ମଣ୍ଡପ ୪ ଫୁଟରୁ ଅଧିକ ଉଚ୍ଚର ମୂର୍ତ୍ତି ତିଆରି କରିଥିବା ଦର୍ଶାଇବା ସହ ସେହି ସବୁ ମଣ୍ଡପର କର୍ମକର୍ତ୍ତାମାନଙ୍କୁ ବଡ଼ ମୂର୍ତ୍ତି ବଦଳରେ ୪ ଫୁଟ ଉଚ୍ଚର ମୂର୍ତ୍ତି ନିର୍ମାଣ କରି ପୂଜା କରିବାକୁ ଆଦେଶ ଦେଇଥିଲେ । ଏହା ସହିତ ଚକ୍ଷୁଦାନ ବା ବିଲ୍ବବରଣ ପୂର୍ବରୁ ମୂର୍ତ୍ତିର ସ୍ବରୂପରେ ପରିବର୍ତ୍ତିନ କରାଯାଇ ପାରିବ ଓ ତାକୁ ଭଙ୍ଗାଯାଇ ପାରିବ ବୋଲି ମଧ୍ୟ ନିର୍ଦ୍ଦେଶନାମାରେ ଉଲ୍ଲେଖ କରିଥିଲେ ।
ପୋଲିସ କମିଶନରଙ୍କ ଏହି ଶେଷ କେତେଟି କଥା ନୂଆ ବିବାଦକୁ ଜନ୍ମ ଦେଇଥିଲା । ସିପିଙ୍କ ଏହି ଆଦେଶକୁ ଚାଲେଞ୍ଚ କରିବା ସହ ତାଙ୍କ ବିରୁଦ୍ଧରେ ଅଦାଳତ ଅବମାନନାର ଏକ ମାମଲା ଦାୟର କରିଥିଲା ବାଲୁବଜାର ପୂଜା କମିଟି । ଏହା ସହିତ ବଡ଼ ମୂର୍ତ୍ତି ତିଆରି ହୋଇ ସାରିଥିବା ଦର୍ଶାଇ ଆଉ ଦୁଇଟି ପୂଜା ମଣ୍ଡପ ସେହି ମାମଲାରେ ଇଣ୍ଟରଭେନସନ୍ ପିଟିସନ ଦାଖଲ କରିଥିଲେ । ସେହି ପିଟିସନର ଶୁଣାଣି ଆଜି ହାଇ କୋର୍ଟରେ ହୋଇଥିଲା ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
